US kry groot skenking vir navorsing | Netwerk24
22 Februarie 2019 19:04
Die Universiteit Stellenbosch het onlangs ’n groot skenking van die Suid-Afrikaanse Vleisverwerkersvereniging (Sampa) vir navorsing gekry.
Lede van die US se sentrum vir voedselveiligheid saam met die rektor, prof. Wim de Villiers, Peter Gordon, uitvoerende hoof van Sampa, en Andrew Cocks, president van Sampa. Foto: Verskaf
Sampa het R1 miljoen aan die US se Sentrum vir Voedselveiligheid geskenk om projekte oor voedselveiligheid te ondersteun.
“Dis is ’n groot verantwoordelikheid om te sorg dat kos veilig is om te eet. Daarvoor het die bedryf effektiewe regulering, kapasiteit en deursigtigheid nodig,” sê die voedselmikrobioloog prof. Pieter Gouws, direkteur van die US se sentrum vir voedselveiligheid.
“Die gesamentlike benadering wat deur die Universiteit Stellenbosch se sentrum vir voedselveiligheid gevolg word, is daarop gemik om die nodige stelsels in Suid-Afrika te versterk en sodoende verbruikers te beskerm.”
Die sentrum is in November 2018 gestig en is die enigste van sy soort in die land. Dit fokus op praktiese navorsing oor voedselveiligheid op grondvlak en kyk na sake wat verband hou met voedselbeveiliging of -verwerking.
“Vir Sampa is dit uiters belangrik dat Suid-Afrika se voedselbestuurstelsel verbeter,” sê Andrew Cocks, Sampa se president.
Prof. Wim de Villiers, US-rektor en visekanselier, het Sampa bedank vir die skenking.
Meer oor: Universiteit Stellenbosch | Onderwys | Skenking | Navorsing